Labdien, godātie kolēģi! Sākam Saeimas 2021. gada 6. jūlija trešo ārkārtas sēdi ar darba kārtību – “Likumprojektu izskatīšana”. Likumprojekts “Grozījumi Covid-19 infekcijas izplatības seku pārvarēšanas likumā” (Nr. 1117/Lp13), ko ir iesniedzis Ministru kabinets. Pirmais lasījums. Un Budžeta un finanšu (nodokļu) komisijas izstrādātais alternatīvais likumprojekts “Grozījums Covid-19 infekcijas izplatības seku pārvarēšanas likumā” (Nr. 1125/Lp13). Budžeta un finanšu (nodokļu) komisijas vārdā – deputāte Ilze Indriksone. Lūdzu!
Labdien! Budžeta un finanšu (nodokļu) komisija izskatīja gan Ministru kabineta iesniegto likumprojektu, gan alternatīvo likumprojektu. Būtiskākā atšķirība ir tā, ka Ministru kabineta iesniegtajā likumprojektā bija noteiktas lietas, ko mēs jau esam kopīgi atrisinājuši un iestrādājuši iepriekš likumprojekta grozījumos. Tāpēc Budžeta un finanšu (nodokļu) komisijas vārdā aicinu pirmo – Ministru kabineta iesniegto – likumprojektu noraidīt, bet atbalstīt otro likumprojektu – alternatīvo likumprojektu –, kurš nosaka atvieglot āra sezonas būvju sabiedriskās ēdināšanas pakalpojumu sniegšanai saskaņošanas nosacījumus Valsts vides dienestā, lai mazinātu birokrātiju un lai uzņēmēji varētu ātrāk šīs šobrīd tik aktuālās pagaidu būves tieši krasta kāpu aizsargjoslā saskaņot un nebūtu jāveic sākotnējās ietekmes uz vidi novērtējums. Aicinu pirmo likumprojektu noraidīt un atbalstīt otro – alternatīvo –likumprojektu.
Paldies. Lūdzu zvanu! Balsosim par Ministru kabineta iesniegtā likumprojekta “Grozījumi Covid-19 infekcijas izplatības seku pārvarēšanas likumā” atbalstīšanu pirmajā lasījumā (ar piebildi, ka komisija šo likumprojektu aicina noraidīt)! Lūdzu, balsosim! Par - 6, pret - 73, atturas - nav. Likumprojekts noraidīts.
Alternatīvo likumprojektu komisija aicina atzīt par steidzamu.
Lūdzu zvanu! Balsosim par komisijas izstrādātā alternatīvā likumprojekta “Grozījums Covid-19 infekcijas izplatības seku pārvarēšanas likumā” atzīšanu par steidzamu! Lūdzu, balsosim! Par - 79, pret - 2, atturas - nav. Likumprojekts par steidzamu ir atzīts.
Komisija atbalstīja likumprojektu pirmajā lasījumā. Aicinu arī Saeimu atbalstīt likumprojektu pirmajā lasījumā. Komisija arī vienojās, ka aicinās atbalstīt likumprojektu uzreiz arī otrajā, galīgajā, lasījumā bez atkārtotas izskatīšanas komisijas sēdē. Aicinu atbalstīt likumprojektu pirmajā lasījumā.
Lūdzu zvanu! Balsosim par komisijas izstrādātā alternatīvā likumprojekta “Grozījums Covid-19 infekcijas izplatības seku pārvarēšanas likumā” atbalstīšanu pirmajā lasījumā! Lūdzu, balsosim! Par - 81, pret un atturas - nav. Likumprojekts pirmajā lasījumā ir atbalstīts. Lūdzu noteikt priekšlikumu iesniegšanas termiņu otrajam lasījumam un otrā lasījuma izskatīšanas laiku Saeimas sēdē.
Komisija aicina likumprojektu atbalstīt uzreiz arī otrajā, galīgajā, lasījumā, atkārtoti neskatot komisijā. Aicinu atbalstīt.
Vai deputātiem ir iebildumi? Lūdzu, atveriet sadaļu par procedūru. Vai deputātiem ir iebildumi pret likumprojekta skatīšanu pirmajā un... otrajā, galīgajā, lasījumā? Sākam debates. Vārds deputātam Mārim Možvillo. Lūdzu!
Labdien, dārgie kolēģi! Labdien, sēdes vadītāja! Es vēlos vērst uzmanību šī likuma traktējumam par pludmalēm. Ja es saprotu pareizi, tad kā pludmales ir domātas tikai jūras piekraste, bet, kā zināms, mums ir arī ļoti plaši iekšzemes ūdeņi, uz kuriem šis likums tā kā... vairāk tā kā neattiecas, tas nozīmē, ka iekšzemē daudzās pludmalēs varētu būt problēmas. Un kāpēc? Tāpēc, ka daudzas pašvaldības pludmales nav reģistrējušas kā pludmales, bet gan kā peldvietas, kuras arī tiek aprīkotas ar attiecīgām pagaidu būvēm, lai iedzīvotāji varētu uzturēties šajās peldvietās. Tā ka varbūt tomēr vajadzētu skatīties juridiski pareizi, lai arī iekšzemes ūdeņu īpašnieki... vai valsts, pašvaldību vai privātie... varētu iztikt bez šī saskaņojuma. Pagaidām, lasot šo likumu, liekas, ka tas attiecas tikai uz jūras piekrasti, jūras un līča piekrasti. Paldies.
Možvillo kungs, vai jūs iebilstat?
Es neiebilstu, bet vajadzētu šo procesu tomēr izpētīt, lai iekšzemes ūdeņiem nebūtu nodarīts pāri. Paldies.
Lūdzu zvanu! Balsosim par likumprojektu “Grozījums Covid-19 infekcijas izplatības seku pārvarēšanas likumā” otrajā, galīgajā, lasījumā! Lūdzu, balsosim! Par - 78, pret un atturas - nav. Likums pieņemts. Godātie kolēģi! Mēs esam izskatījuši 2021. gada 6. jūlija trešās ārkārtas sēdes darba kārtību. Vēl tikai deputātu klātbūtnes reģistrācija. Tā ir noslēgusies. Sēdi slēdzu. Turpinām darbu ar... 20 minūšu intervālu. Turpināsim skatīt otrās ārkārtas sēdes darba kārtību pulksten 12.35. Sēde slēgta.